Zapadne předměsto

Zapadne předměsto ( Westvorstadt) je jedyn z wonych měšćanskich dźělow Budyšina, kotrež tworja jadrowe město. Nadeńdźe so za Sprjewju zapadnje Nutřkowneho města a ma něhdźe 3.300 wobydlerjow. Kompaktnje wobtwarjeny wobłuk bjezposrědnje za Mostom měra mjenuje so tež Nowe město. Do měšćanskeho dźěla słušeja pak tež něhdy samostatna wjes Židow w sprjewinym dole a wulke přirodne areale wokoło Humboldtoweho haja.

Hłuboka dolina Sprjewje rozšěrjenje historiskeho města přez lětstotki na zapadźe wobmjezowaše. Hakle po twarje Mosta měra spočatk 20. lětstotka nasta Nowe město wokoło dźensnišeho křižowanišća Drježdźanskeje dróhi ze Schliebenowej a dróhu Clary Zetkin. Za čas NDR bu Zapadne předměsto dale do zapadneho směra wutwarjene.

Južny dźěl wokoło Humboldtoweho haja je z přirodoškitneje perspektiwy hódnotny, dokelž nadeńdźe so tam FFH-pasmo Sprjewja wyše Budyšina, a słuži Budyšanam jako wočerstwjenišćo.

 Geografija 
Měšćanski dźěl wobjima zapadny dźěl poprawneho města, zapadnje Sprjewje, kotraž twori wuchodnu hranicu. Na zapadźe mjezuje měšćanski dźěl ze Sćijecami a na sewjeru, při awtodróze A4, z Ćichońcu.

Najwažniše dróhi w Zapadnym předměsće su Zapadna tangenta (B 96), kotraž słuži jako wobjězdka za nutřkowne město, dale Drježdźanska (S 111), kiž wjedźe ze stareho města na směr Hodźij, a Wjazońčanska.

Hlej tež: Kulturne pomniki w Zapadnym předměsće

 Nóžki 

 Wotkaz 

Kategorija:Měšćanski dźěl Budyšina
Kategorija:Sydlišćo w Budyskim wokrjesu